**ТЕХНИЧЕСКИ СПЕЦИФИКАЦИИ**

ЗА ВЪЗЛАГАНЕ НА ОБЩЕСТВЕНА ПОРЪЧКА С ПРЕДМЕТ:

„Проектиране на основен ремонт и преустройство на сграда, бул. Драган Цанков № 6, гр. София за нуждите на органите на съдебната власт“

**Въведение:**

Техническата спецификация е неделима част от документацията за участие в процедурата за възлагане на обществената поръчка и посочените в нея изисквания и условия са задължителни за участниците.

Обектът е публична държавна собственост съгласно Акт № 07585/29.07.2010 г. с предоставени права за управление на Висшия съдебен съвет.

**Предмет и цел на поръчката:**

Предмет на настоящата обществена поръчка е: „Проектиране на основен ремонт и преустройство на сграда, бул. Драган Цанков № 6, гр. София за нуждите на органите на съдебната власт“ и е включен в инвестиционната програма на Висшия съдебен съвет.

Изпълнението включва дейности, свързани с изработването на Инвестиционен проект за укрепване на сградата, както и дейности представляващи условие, следствие или допълнение към него, а именно:

* Изготвяне на конструктивно-техническа експертиза/доклад, въз основа на извършено пълно конструктивно обследване за установяване на действителното състояние на носещите конструктивни елементи на сградата и техническите им характеристики, свързани с изискванията на чл.169 от ЗУТ;
* Изработване на технически паспорт на сградата;
* Изработване на инвестиционни проекти във фаза „Идеен проект“ и „Работен проект“ за преустройство на съществуващата сграда.

.

Целта на настоящата поръчка е да се изработи инвестиционен проект за основен ремонт и преустройство на сграда за нуждите на органите на съдебната власт в гр. София, съгласно изискванията на Наредба № 4 от 2001 г. за обхвата и съдържанието на инвестиционните проекти.

Проектът, предмет на настоящата поръчка, се разработва в обхват съгласно изискванията на настоящото задание при спазване на разпоредбите на Закона за устройство на територията.

**Изисквания, свързани с изработването на Инвестиционен проект за строежа:**

Инвестиционния проект следва да се изработи от лица, които имат права в съответствие с придобитата правоспособност, съгласно Закон за камарите на архитектите и инженерите в инвестиционното проектиране и Наредба № 2 за проектантската правоспособност на инженерите, регистрирани в КИИП.

**Срок за изпълнение:**

Максималният срок за изпълнение на предмета на поръчката според възложителя, е до 90 /деветдесет/ календарни дни, а най-краткият реален срок за изпълнение на предмета на поръчката, според възложителя, е до 30 /тридесет/ календарни дни. Срокът обхваща сроковете за изпълнение на конструктивно обследване и изработване на технически паспорт за строежа, след което да се изготви инвестиционен проект във фази „Идеен проект“ и „Работен проект“. В срокът не се включва времето за одобряване и съгласуване на проектната документация.

**Съгласуване на проекта и получаване разрешение за строеж.**

Проектната разработка в договореният срок се представя за разглеждане и приемане от Възложителя. Изпълнителят да съдейства на Възложителя при съгласуването на проекта с експлоатационните дружества, съответните държавни и общински органи и получаването на Разрешение за строеж.

**I. Данни за обекта**

*Местоположение*

Имотът, предмет на обществената поръчка, се намира в град София, ул. Драган Цанков № 6, и представлява УПИ I, кв. 60 по регулационния план на местност „Лозенец“ III част гр. София с площ по графични данни от 2 522 кв.м. В имота е изградена административна сграда на пет етажа и сутерен, със застроена площ 1410,31 кв.м., година на построяване 1939г., конструкция – масивна.

*Налична техническа документация и строителни книжа:*

- Акт за публична държавна собственост № 07585/29.07.2010 г.;

- Виза за проектиране

- договори с разпределителните дружества;

- проект за преустройство на сградата за нуждите на Софийски районен съд и Софийска районна прокуратура от 1979 година.

**II. Техническо обследване на сградата**

Обследването следва да установи техническите характеристики на съществуващата сграда, свързани с изискванията по чл.169, ал.1, т.1-5, ал.2 и ал.3 от Закона за устройство на територията.

Предвид годината на построяване /1935 г./е необходимо да бъде извършено пълно конструктивно обследване на конструктивните елементи на сградата.

**1. Задачи на конструктивното обследване**

1.1. Запознаване и анализиране на наличната проектна документация за носещата конструкция на сградата - идентифициране на конструктивната система, типа на фундиране, анализиране на наличната информация, относно хидрогеоложките условия за фундиране на сградата.

1.2. Технически оглед, визуално и инструментално обследване и документиране на наличните дефекти и повреди в елементите на конструкцията на сградата, промени в структурата на бетона, недопустими деформации и провисвания на отделни елементи и др., свързани с досегашния експлоатационен период.

1.3. Събиране на информация относно общите геометрични размери на носещата конструкция – междуетажни височини, конструктивни междуосия, наличие на дилатационни фуги и др.

1.4. Установяване на размерите на напречните сечения на конструктивните елементи от сградата /колони, греди, плочи/ и сравняване с тези от проекта по част „Конструкции“.

1.5. Категоризиране на установените дефекти и повреди в конструкцията в зависимост от техния характер, местоположение и тип на елемента и изготвяне на мерки за саниране.

1.6. Систематизиране и анализ на резултатите и експертна оценка на техническото състояние на стоманобетонните елементи от носещата конструкция на сградата.

**2. Конструктивна оценка на сградата**

2.1. Систематизиране на информацията относно нормите и критериите на проектиране, използвани при първоначалното проектиране на носещата конструкция на сградата или при извършени промени в конструкцията по време на досегашната експлоатация.

2.2. Проверка на носещата способност на сградата за вертикални товари при отчитане състоянието на вложените конструктивни материали.

2.3. Проверка на носещата способност на сградата за хоризонтални товари при отчитане състоянието на вложените материали.

2.4. Обобщени резултати за конструктивната оценка на сградата и основни препоръки за привеждането и в съответствие с изискванията на действащите в момента нормативни документи. Заключение за съотношението между действителната носеща способност и очакваните въздействия при бъдещата и експлоатация.

Изготвеното конструктивно обследване, трябва в достатъчна степен да покаже действителното състояние на конструкцията и да определи точният обхват на необходимите строително-монтажни работи за привеждане на строежа в съответствие с нормативната уредба.

Техническото обследването трябва да съдържа изрична оценка на съответствието на строежа със съществените изисквания на чл.169, ал.1, т.1 от ЗУТ с оглед определяне допустимостта на сградата по отношение на носимоспособност и дълготрайност на носещата конструкция.

Докладът за проведеното обследване се изготвя съгласно изискванията на чл. 24 от Наредба № 5/28.12.2006 г. за техническите паспорти на строежите и трябва да съдържа минимум:

* Констатации от извършени проучвания, заснемания, измервания , изчисления и анализи и доказателства за състоянието на сградата.
* Оценка за степента на съответствие на характеристиките на сградата със съществените изисквания по чл.169, ал.1 от ЗУТ.
* Препоръки за необходимите мерки за удовлетворяване на нормативните актове за съществените изисквания към обследваната сграда.

**III.** **Изготвяне на технически паспорт на сградата**

Въз основа на резултатите от техническото обследване, включващи пълно конструктивно обследване на сградата, Изпълнителят следва да изготви технически паспорт на сградата в обхват и съдържание, изискващи се по Наредба № 5/28.12.2006 г. за техническите паспорти на строежите.

**IV. Изисквания към инвестиционния проект**

Планировъчното решение да осигурява работни места за магистрати и служители за Административен съд София град, Административен съд София област, 8 /осем/ кабинета за отдел „Административен“ към Софийска градска прокуратура и при възможност за други органи на съдебната власт.

**Административен съд София град**

За нуждите на Административен съд София-град е необходимо да бъдат изградени съдебни зали, работни помещения и кабинети за 250 служители и 80 съдии.

За нормалната работа на 80 съдебни състава и 26 касационни състава са необходими 11 бр. съдебни зали, както и една зала с представителни функции /съществуваща на първи етаж /.

Съдебните служители са разпределени в служби и отдели, както следва:

- Съдебен администратор.

- Административен секретар.

- Служба „Съдебно деловодство“ – 52 служители

- Секретно деловодство – 3 служители.

- Регистратура и куриери – 14 служители.

- Служба „Връчване на съдебни книжа и призовки“ – 70 служители.

- Служба „Съдебни помощници“ – 30 служители.

- Служба „Съдебни секретари“ - 50 служители.

- ФСД и човешки ресурси – 10 служители.

- Управител съдебна сграда

- Отдел „Стопанисване и управление на съдебното имущество“ - хигиенисти - 15 служители, работник поддръжка – 2 служители.

Да се има предвид спецификата и устройството на работа на служба „Съдебно деловодство“ в Административен съд София-град, която е различна от другите съдилища.

В деловодството на АССГ е изграден фронт офис със стелажи за 80 съдебни състава, където се съхраняват делата без движение и такива чакащи влизане в сила на съдебните актове. За целта е необходимо помещение около 60-70 кв.м., което да е с директна връзка с архива. Има изградена адвокатска стая за насрочените дела със стелажи за 80 съдебни състава и 26 касационни състава, както и читалня за адвокати и граждани към нея. За целта е необходимо помещение около 70 кв.м.

**Административен съд – София област**

За нуждите на съда е необходимо да бъдат изградени съдебни зали, работни помещения и кабинети за 30 служители и 7 съдии.

За нормалната работа на 7 съдебни състава и 3 касационни състава са необходими 2 бр. съдебни зали и една зала с представителни функции. Необходими са помещения за регистратура, архив, деловодство, секретно деловодство и обособена адвокатска стая.

Съдебните служители са разпределени, както следва:

- Съдебен администратор

- Главен счетоводител

- Човешки ресурси

- Касиер

- Системен администратор

- Управител сгради

- Куриери – 2 служители

- Чистач – 1 служител

- Съдебни секретари – 6 служители

- Съдебни деловодители – 7 служители

- Съдебен статистик

- Съдебен архивар

- Призовкари – 3 служители

- Съдебни помощници – 2 служители

**Отдел „Административен“ към СГП**

За нуждите на отдела е необходимо да бъдат обособени 8 /осем/ кабинета с по три работни места.

Помещение за служителите на Главна дирекция „Охрана“, което да бъде ситуирано в близост до основния вход на сградата. В помещението ще се разположат сървър, монитори за наблюдение и др. техника, поне две работни места.

Настилките и облицовките в сградата са амортизирани и е необходимо да бъдат подменени.

*1. Обхват и съдържание на инвестиционния проект за преустройство. Фази на проектиране.*

Проектът следва да бъде изготвен и представен в пълнота съгласно Наредба № 4 от 21.05.2001 г. за обхвата и съдържанието на инвестиционните проекти (последно изм. ДВ. бр.13 от 17.02.2015г.) и Наредба № 4 от 10.01.2008 г. за правилата и нормите за безопасност и охрана при проектиране, строителство, реконструкция, модернизация и експлоатация на обектите на съдебната власт (Обн., ДВ, бр. 8 от 25.01.2008 г.).

В тази връзка, възложителят предвижда проектирането да се извърши на два етапа:

*А/ изготвяне на идейни проекти по част „Конструктивна“, част „Архитектура“ и част „Електро – слаботокови инсталации“.*

*Б/ Технически проектни разработки по части:*

- “Архитектурна”;

- „Интериор и обзавеждане“

- “Конструкции ”;

- “Водопровод и канализация”;

- “Електро” - силнотокови ел. инсталации;

- слаботокови ел. инсталации;

- “Отопление, вентилация и климатизация”;

- “Пожарна безопасност”;

- “План за безопасност и здраве”;

- “Енергийна ефективност”;

- “План за управление на отпадъци”;

- “Озеленяване и благоустройство“;

- “Геодезия“;

- Други части по преценка на проектанта.

В процеса на разработване на архитектурните разпределения и определяне на зоните за сигурност и охрана, същите предварително се съгласуват с представители на Висшия съдебен съвет, Главна дирекция „Охрана” и представители на бъдещите ползватели. След съгласуването им се изработва инвестиционния проект в необходимия обем.

Проектните части да се изработят в степен, осигуряваща възможност за цялостно изпълнение на строителните и монтажни работи. Проектът да бъде изработен от проектанти с пълна проектантска правоспособност.

Част конструктивна на проекта да бъде заверена с печат за технически контрол по част конструктивна. Конструктивната част на проекта да бъде съобразена с действащите европейски норми.

Всяка проектна част задължително се съгласува от проектантите на другите взаимообвързани проектни части.

Инвестиционният проект по всички части да се представи в 5 (пет) екземпляра на хартиен носител, както и в 1 екземпляр на електронен носител (чертежите да са във формат pdf, а текстовата част - обяснителните записки и др. във формат word).

*2. Количествени и количествено – стойностни сметки*

Всяка част на инвестиционния проект до съдържа подробна количествена сметка. Същите да се обобщят и да се представят обобщена подробна количествена и количествено-стойностна сметки на хартиен носител в 1 (един) екземпляр и на електронен носител в 1(един) екземпляр във формат excel.

*3. Съгласуване на проекта и получаване на разрешение за строеж.*

Изпълнителят да съдейства на Възложителя при съгласуването на проекта с експлоатационните дружества, съответните държавни и общински органи и получаването на Разрешение за строеж.

С оглед изискванията на Наредба № 4/10.01.2008г. за правилата и нормите за безопасност и охрана при проектиране, строителство, реконструкция, модернизация и експлоатация на обектите на съдебната власт, да се предвидят следните обособени служебни помещения, необходими за функционирането на Главна дирекция „Охрана”:

- до централния вход на сградата /входа за граждани/ да се устрои помещение с площ минимум 12 кв.м., в което да бъдат изведени всички централни устройства, отнасящи се към охраната и безопасността, в и около сградата. Други помещения на звено “Охрана на сградата, принудителна и конвойна дейност”, при наличие на свободна площ, да се разположат в близост до помещението с техниката или до помещенията за временна изолация и престой на задържани и принудително доведени в съдебните сгради лица, намиращи се в близост до един от служебните входове на сградата.

- помещенията за временна изолация и престой на задържани и принудително доведени в съдебните сгради лица да включват: едно помещение за дежурен, една стая за довеждане на конвоирани лица – мъже, една стая за довеждане на конвоирани лица – жени, една стая за довеждане на лица – непълнолетни, едно тоалетно помещение с мивка, едно помещение за провеждане на срещи с адвокат. Всички помещения да са свързани с общ коридор, в който да има обезопасени зони, където преди въвеждане и извеждане се прави обиск на конвоираните лица.

Местоположението им в сградата, функционалното им оформление и достъпа до тях следва да се съгласува с ГД „Охрана” при Министерство на правосъдието.

В зоните с контролиран достъп да бъдат ситуирани помещения за:

- съдийски кабинети

- системен администратор;

- финансово звено

- архив

- помещение за класифицирана информация

- помещение за веществени доказателства

- Регистратура за класифицирана информация

- Складове за материали и материали

Допълнителни изисквания

• Да се осигурят отделни входове на сградата – за граждани и служебни.

• Да се осигури свободен достъп до сградата на съда и съдебните зали на хора с физически увреждания, със съответното оразмеряване на подходите и входовете, на комуникационните площи и пространства пред и вътре в сградата съгласно Наредба № 4 от 01.07.2009 г. за проектиране, изпълнение и поддържане на строежите в съответствие с изискванията за достъпна среда за населението, включително за хора с увреждания..

• Съдебните зали да съдържат три зони: за съдебен състав, за страните в процеса и зона за публика. Да се предвиди облицовка по стените, както на съдебните зали, така и в коридорите с обществен достъп до ниво 1,50 м.

• По възможност поне две от съдебните зали да се проектират с три отделни входа – за граждани, съдийски състав и задържани лица.

• Да се предвиди в една от съдебните зали монтиране на видеоконферентна връзка.

• Помещенията за деловодства, регистратура, проучване на делата и архив да са разположени едно до друго на ниво партер или първи етажи в сградата.

• Местата за проучване на делата от страните да се проектират към деловодствата, позволяващи видео-наблюдение и контрол.

За осигуряване на безопасността и охраната в обекта да се обособят следните зони:

• зона за сигурност около сградата;

• зона за обществен достъп - до нея да имат достъп всички посетители след извършване на проверка на входа с технически средства от подсистемата за контрол на наличие на предмети,материали и вещества, които могат да се използват за извършване на противозаконни действия или терористични актове;

• зона за сигурност с контролиран достъп - за съдии, прокурори и разследващи органи, която да включва отделен вход, самостоятелни коридори и асансьори от входа до служебните помещения и до съдебните зали;

• зона за сигурност с ограничен достъп - за задържани и принудително доведени лица зона за особена сигурност - включва помещения за престой в сградата на свидетели, защитени по реда на Наказателно-процесуалния кодекс (НПК) или Закона за защита на лица, застрашени във връзка с наказателно производство (ЗЗЛЗВНП), и защитена съдебна зала за разглеждане на съдебни процеси с участие на такива свидетели - помещенията се проектират и изграждат без прозорци с твърдо монтирани пейки и недостъпни - защитени електрически компоненти, задължително се изграждат със захранване до 24 V (осветителни тела, видеокамери и др.);

• Регистратури по ЗЗКИ – да се обособят и изпълнят при стриктно спазване на Наредбата за системите от мерки способи и средства за физическа сигурност на класифицираната информация и за условията и реда за тяхното използване – приета с ПМС № 52/04.03.2003г.

Идейна фаза

Съдържание на идейния проект по част „Архитектура“

- Обяснителна записка, поясняваща предлаганите проектни решения, към която се прилагат издадените във връзка с проектирането документи и изходни данни;

- Изясняване на архитектурния облик на сградата в следствие на конструктивното укрепване;

- Постигнати технико – икономически показатели;

- Ситуационно решение - в М 1:500;

- Схеми, изясняващи зоните на сигурност - в М 1:200;

- Разпределения, разрези, фасади, план на покривните линии - в М 1:100;

- Макети, фотомонтажи, визуализации – по преценка на проектанта;

- Други чертежи - в подходящ мащаб, в зависимост от вида и спецификата на обекта;

Съдържание на идейния проект по част „Конструкции“

- Обяснителна записка, поясняваща предлаганите проектни решения, към която се прилагат издадените във връзка с проектирането документи и изходни данни, специфични изисквания към други части на проекта, произтичащи от особености на възприетите конструктивни решения, ;

- кофражни планове и други чертежи в зависимост от вида и спецификата на обекта.

Съдържание на идейния проект по част „Електро – слаботокови инсталации – системи за сигурност“

- Обяснителна записка, поясняваща предлаганите проектни решения;

- Схеми на зони за достъп и разположение на системите за сигурност в строежа.

Техническа фаза

Част Архитектура на техническия проект да доразвие, допълни и конкретизира проектното решение на идейния проект. Чертежите на техническия проект да се изработят с подробност и конкретност, които следва да осигурят изпълнението на СМР. Чертежите да отразяват нормативните техническите изисквания и специфичните особености на избраното проектно решение.

Да се следват препоръките от техническия паспорт на сградата.

Да се предвиди подмяна на настилките и облицовките в коридори, зали и кабинети в сградата, тъй като съществуващите са амортизирани. Същото се отнася и до дограмата.

На етажите с обособени зони за обществен достъп и зони с контролиран достъп да се предвидят сервизни помещения и в двете зони.

Да се предвиди подмяна на съществуващия асансьор с нов с по-големи параметри и товароподемност, както и изграждане на още два асансьора на подходящи места в сградата.

Да се изпълни отводняване на двора и да се предвиди хидроизолация по стените на сутерена и цокъла. Да се предвидят мероприятия за отстраняване на причините за течовете, вкл. от водопроводната и канализационна връзки. Необходим е основен ремонт на помещенията и фасадно оформление. В проекта да се опишат квадратурите на помещенията и обработката им. Да се извърши оглед на покривната конструкция и при наличие на течове, да се предвидят мероприятия за тяхното отстраняване.

Да се предвиди охранително осветление на сградата.

Прозорците до първия етаж на сградата и тези на съдебните зали да бъдат обезопасени против насилствено проникване (защитно фолио), като тези на деловодствата, архивите и в зоната за обществен достъп да са с ограничители за отварянето им и заключващ механизъм. Прозорците на съдебните зали и административните ръководители да не позволяват видимост от вън на вътре.

Проекта да предвиди и подмяна на инженерните мрежи съгласно заданията по частите с цел привеждане на сградата в съответствие с действащата нормативна уредба. Да се предвиди влагане на енерго-спестяващи уреди и крайни устройства, които да намалят експлоатационните разходи на сградата и да се подобри общото състояние и комфорта на ползвателите.

Съдържание на техническия проект по :

*1. Част „Архитектура“*

- Обяснителна записка, поясняваща предлаганите проектни решения, към която се прилагат издадените във връзка с проектирането документи и изходни данни;

- Постигнати технико – икономически показатели;

- Подробна количествена сметка;

- Спецификация на предвидените за влагане строителни продукти (материали, изделия, комплекти и системи) с технически изисквания към тях в съответствие с действащи норми и стандарти;

- Ситуационно решение - в М 1:200;

- Разпределения на всички нива и разрези - в М 1:50;

- Фасади - в М 1:100 или 1:50;

- План на покривните линии - в М 1:100 или 1:50;

- Фрагмент от фасада, изясняващ цветно решение и вложени материали - в М 1:50 или 1:20;

- Детайли на фасадни топлоизолационни системи - в М 1:10;

- Детайл на хидроизолиране на стените на сутерена - в М 1:10 или М 1:5;

- Детайл на хидроизолиращ цокъл - в М 1:10 или М 1:5;

- Макети, фотомонтажи, визуализации – по преценка на проектанта;

- Други чертежи - в подходящ мащаб, в зависимост от вида и спецификата на обекта;

- В процеса на строителството допълнително се изработват необходими детайли.

*2. Част „Интериор и обзавеждане“*

Необходими мерки:

- Подмяна на прозорци и интериорни врати;

- Подмяна на настилки;

- Шпакловане и пребоядисване на всички вътрешни помещения;

- Шпакловане и пребоядисване на тавани в работни помещения и коридори или монтаж на окачен таван;

- Ремонт и разширяване на всички санитарни помещения. Изграждане на нови в зоните за обществен достъп за ползване от граждани.

Съдържание на проекта по част „Интериор и обзавеждане“

- Обяснителна записка, поясняваща предлаганите материали и обзавеждане;

- Спецификация на предвидените за влагане строителни продукти (материали, изделия, комплекти и системи) с технически изисквания към тях в съответствие с действащи норми и стандарти;

- Разпределения на всички нива с подвижно и неподвижно обзавеждане, таблици със спецификации и цветове на обзавеждането - в М 1:50; да се дадат квадратури на помещенията, оформянето на пода, стените и тавана на помещенията, както и на допълнително създадени прегради за частично разделяне на пространствата;

- Софит с разположението на осветителните тела на изкуственото осветление във връзка с общото пространствено оформление и оформяна на елементите на инсталационните системи - в М 1:50;

- Разгъвки на помещенията с показани материали и оформяна на елементите на инсталационните системи- в М 1:50;

*3. Част „Водоснабдяване и канализация“*

Водопровод. Сградата е захранена с вода от съществуващо водопроводно отклонение. Вътрешната водопроводна инсталация не е подменяна, като единствено частично са подменяни тръби в следствие на течове. Да се проектира цялостна подмяна на водопроводната инсталация в сградата

Канализация. Сградата е отводнена към съществуващо канализационно отклонение. Вътрешната канализационна мрежа не е подменяна и е необходимо да се подмени.

**С оглед на това, че сградата ще се ползва от няколко органи на съдебната власт да се предвиди самостоятелно замерване и отчитане на ползваната вода за всеки от тях.**

При проектирането да се спазят следните изисквания:

- Да се вземат предвид препоръките от доклада от обследването;

- Да се проектира площадково отводняване;

- При необходимост да се изпълни дренажна система;

- Да се подмени вътрешната канализационна мрежа с PVC тръби;

- При необходимост да се подмени сградното водопроводно захранване и канализационно отклонение;

- Да се предвиди подмяна на съществуващите водопроводни тръби. Вътрешната водопроводна инсталация за обектите да се предвиди от полипропиленови тръби за студена и топла вода, провеждащи максималното секундно водно количество, за питейно-битови нужди. Полипропиленовите тръби да бъдат изолирани. За осигуряване на топла вода в сервизните помещения и аусгуси да се предвиди поставяне на бойлери;

Подмяната на водопроводната и канализационна инсталация да бъде съобразена с Наредба № 4/17.06.2005г. за проектиране, изграждане и експлоатация на сградни водопроводни и канализационни инсталации.

Съдържание на техническия проект по част „ВиК“

- Обяснителна записка, поясняваща предлаганите проектни решения, към която се прилагат издадените във връзка с проектирането документи и изходни данни;

- Подробна количествена сметка;

- Спецификации на всички съоръжения, свързани с проектните решения на мрежите и инсталациите, с данни за техните технически параметри и спецификация на необходимите основни материали и изделия;

- Хидравлични изчисления и оразмерителни таблици за водоснабдителните и канализационните мрежи и съоръжения и/или за водопроводните и канализационните инсталации; разчетни таблици и графики;

- Ситуационен план в подходящ мащаб с характерни данни от вертикалната планировка, на който са нанесени трасетата на съществуващите и проектираните водопроводни и канализационни мрежи с означени дължини, наклони, коти на тръбите, местоположение на ревизионни и други шахти, водни количества, напори и съоръжения;

- Хоризонтални разрези през подземния етаж за водоснабдяването и канализацията;

- Хоризонтални разрези през етажите за водопроводната и канализационната инсталация;

- Вертикални разрези на сградата през местата на санитарните възли;

- Аксонометрични схеми на водопроводните и канализационни инсталации;

- Детайли на нестандартни елементи от инсталацията и на местата, в които те се пресичат с други инсталации;

- Хоризонтални и вертикални разрези с нанесени тръбни мрежи и коти на съществуващия терен;

- Детайл на дренаж/площадковото отводняване;

- Детайли на съоръжения по преценка на проектанта и детайли на нестандартните елементи.

*4. Част „Електрическа“*

Сградата има изградена електроинсталация, която е морално остаряла, която и в лошо състояние.

Да се проектират следните видове инсталации; контактна; аварийно осветление с автономно захранване; двигателна; заземителна; озвучителни уредби за съдебните зали; евакуационно осветление; пожароизвестителна система; компютърна инсталация /структурно окабеляване, АТЦ и телефонна инсталация/; Видеоохранителна система на етажите и входовете; сигнално охранителна система; система за контол на достъпа.

Да бъде извършена преработка на електроинсталаците, като за целта е трябва да бъдат предвидени ел. табла със съвременни автоматични прекъсвачи с дефектотокови защити, да бъдат изтеглени трипроводни захранващи линии, осветителните тела да бъдат подменени с енергоспестяващи, като се изпълнят изискванията на Наредба № 16-116 от 08.02.2008 г. за техническа експлоатация на енергообзавеждането. **С оглед на това, че сградата ще се ползва от няколко органи на съдебната власт да се предвиди самостоятелно замерване и отчитане на ползваната електроенергия за всеки един от тях.**

Да се предвиди мълниезащита на сградата.

4.1 Електроснабдяване, електрообзавеждане и електрически инсталации

 Електрозахранване НН

Да се направи баланс на ел. мощностите, като се отчетат и проектните решения по част ОВК и ВиК и да се изготви експертно становище относно наличната потребна мощност дали е достатъчна или да се направят постъпки за предоставяне на допълнителна от електроразпределителното дружество.

Да се проучи и реализира възможността за резервно ел. захранване чрез монтиране на дизел или газов генератор за съдебни зали, деловодства, обслужващи гражданите, сървър и системите за охрана – СОТ, видеонаблюдение и контрол на достъпа.

В зависимост от обследването относно потребната ел. мощност да се изготви проект, който да приведе електрическата инсталация и оборудване в съответствие със нормативната уредба.

Всички табла и подтабла да са в метални заключваеми шкафове с подходяща степен на защита.

Захранващите кабели, да бъдат в гъвкави тръби и изтеглени в съществуващите трасета /повдигнат под или в окачения таван/.

Всички контакти да бъдат тип „Шоко” и да са на отделни токови кръгове от осветлението.

Контакти да се предвидят за нуждите на технологичното оборудване и компютърната техника според работните чертежи.

До всяко работно място с компютър, да се оформи блок от 2 силови контакта за общо ползване и три с тампер защита за включване на компютри и периферни устройства /на различни токови кръгове/.

 Ел. инсталации за захранване на ОВК и ВиК съоръжения

Да се предвиди ел.захранване за всички ОВК съоръжения в съответствие с проекта по част ОВК.

Да се предвиди ел.захранване за всички ВиК съоръжения в съответствие с проекта по част ВК.

Да се предвиди ел. захранване за всички технологични съоръжения в котелното.

 Осветителни инсталации

Да се предвиди за всички помещения подмяна на осветителните тела (да се предвидят съвременни осветителни тела, оборудвани със съответната електроника и отговарят на предназначението на сградата) и окабеляването. Да се направят светлотехнически изчисления за постигнатите качествени и количествени показатели на осветителните уредби в съответствие със стандарт БДС EN 12464-1.

Да се предвиди евакуационно осветление съгласно изискванията на Наредба № Iз-1971 от 29.10.2009 г. за строително-технически правила и норми за осигуряване на безопасност при пожар и стандарт БДС EN 1838.

Да се съобрази степента на защита на осветителните тела с мястото на монтаж.

4.2. Слаботокови инсталации

Да се проектират следните слаботокови инсталации – сигнално-охранителна, видеонаблюдение, пожароизвестяване, структурно окабеляване, включващо интернет връзка и изграждане на вътрешна автономна мрежа и телефонизация, озвучителна инсталация в съдебните зали и фоайета към тях.

Разработваните проектни части да осигурят изграждане и въвеждане в експлоатация на изброените по горе инсталации.

Техническа система за безопасност и охрана представлява интегрираната част от Националната централизирана система за мониторинг и контрол на сигурността на обектите на съдебната власт. В обхвата на проектиране са включени системи на техническата инфраструктура от клас „Алармени системи”, които съгласно чл.10, ал 1 от Наредба № 4/2008г. на Министерство на правосъдието са отделни или взаимно свързани съоръжения, системи и компоненти от следните подсистеми:

- Видеонаблюдение

- Зонален сигнално-охранителен мониторинг

- Откриване на предмети, материали или вещества, които могат да се използват за извършване на противозаконни действия или терористични актове

- Контрол на достъпа

- Забавяне на неправомерното проникване на лица и МПС

- Сигнализация и комуникация.

Подсистема „Видеонаблюдение”

Подсистемата „Видеонаблюдение” е предназначена за 24-часов видеомониторинг и верификация, и осигуряване на възможност за определяне характера и степента на опасност от неправомерни посегателства, открити и регистрирани от сигнално-охранителната техника по всяко време на денонощието. Записването и съхраняването на информацията да се реализира на локална архивна цифрова система за период не по-малък от 30 дни. Чрез първични видео-средства с подходящи характеристики (подбрани съгласно БДС EN 50132-1:2010) да се осигури видео мониторинг на следните зони и обособени територии за обекта:

- обзорно наблюдение на външния периметър на сградата със 100% покритие на подходите към служебните входове, входовете за граждани, маршрутите за довеждане (отвеждане) на задържаните, транспортните входове с прилежащите им буферни зони, служебния паркинг и обезопасените прозорци на помещенията с ограничен достъп;

- вътрешно наблюдение на зоните за проверка на входовете за граждани, вътрешните подходи към служебните входове, подходите към асансьорите и стълбищата, зоните за обслужване на граждани, входно-изходните зони на съдебните зали, подходите към работните зони (коридори) на съдиите, прокурорите и разследващите органи, подходите към помещенията за временно задържане, входните врати на помещенията за задържане, деловодствата и помещенията за съхраняване на доказателствените материали, вътрешността на помещенията за временно задържане и съхраняване на доказателствените материали и други критични зони определени в резултат на охранителното обследване на обекта.

Обзорното наблюдение да се реализира за зоните със 100% покритие със стационарно насочени камери, за които при проектирането е направена симулация за покритие на зоните съгласно изискванията на БДС EN 50132-1:2010.

За целите на видео верификацията да се прилагат комбинирано стационарни и моторизирани камери като моторизираните камери да се осигури автоматично насочване (без намеса на оператор) при необходимост от верификация на алармен сигнал от подсистемата за зонален мониторинг или подсистемата за контрол на достъпа.

При необходимост да бъде проектирано допълнително осветление на критичните външни и вътрешни зони, за да бъде осигурен ефективен 24-часов видео мониторинг. Светло техническите изчисления на допълнителното охранително осветление да бъдат направени на база на изходни данни за светло чувствителността на камерите в режим „нощ”.

Платформата за видео наблюдение да осигурява достъп до всяка камера през WEB-интерфейс, чрез документирана AciveX контрола, чрез която да има възможност за адресиране, избор и извеждане на камера. Функционалността на AciveX контролата да предоставя възможност за извеждане на една камера в реално време, достъп до запис от избрана камера, директно управление на PTZ- камера през контролата.

При проектирането да се осигури пълна интеграция на подсистемата за видеонаблюдение по отношение на Националната централизирана система за мониторинг и контрол на сигурността на обектите на съдебната власт на ниво:

• формат на видео компресия (ITU-T H.264 или еквивалентен на ISO/IEC MPEG-4 AVC);

• формат на данните и видеофайловете (\*.AVI) ;

• сигнална и оперативна съвместимост с Интеграционната платформа на вече изградения на национално ниво технически комплекс за охрана и безопасност на съдебните сгради.

Сигналите от подсистемата за видеонаблюдение на проектирания обект да се изведат за наблюдение в Регионален център за мониторинг и управление на охранителния процес, разположен в Съдебната палата гр. София. Записът на информация да се осигури на локална цифрова записваща система, съгласно БДС EN 50518-2:2010, чл.11 от Наредба № 4/2008г. на МП и Закона за достъп до обществена информация.

Подсистема „Зонален сигнално-охранителен мониторинг”

Съгласно чл. 12. (1) от Наредба № 4/2008г. на МП подсистемата за зонален сигнално-охранителен мониторинг за проектирания обект трябва да регистрира по време и място всяко неправомерно проникване и придвижване.

В режим автономна охрана, когато обектът се охранява само с технически средства при проектирането да се предвиди мониторинг на потенциалните зони за проникване - входове, прозорци на приземен и първи надземен етаж, както и на вътрешността на сградата – подходи към стълбища и асансьори, коридори и входни зони към помещения за съхранение на чувствителна информация – деловодства, доказателствени материали и др. помещения определени при охранителното обследване.

В режим на физическа охрана при проектирането да се предвиди мониторинг на стационарни и мобилни „паник” бутони, разложени в съдебните зали, около места за временно задържане и предвидени като част от техническата екипировка на охранителния персонал. При определяне на местата за разполагане на детекторите да се следват препоръките на БДС EN 50131-1:2006/A1:2009. При проектиране на сензорния комплекс да се приложи принципа на адресируемата детекция, при която за всеки индивидуален детектор се предвиди отделна адресируема зона.

Подсистемата за зонален охранителен мониторинг да се проектира при прилагане на единна комуникационна IP/Ethernet-базирана локална мрежова среда за пренос на данни и алармени сигнали между обектовия алармен панел и съответния Регионален център за мониторинг и управление на охранителния процес.

При проектирането да се осигури пълна интеграция на подсистемата за зонален охранителен мониторинг по отношение на Националната централизирана система за мониторинг и контрол на сигурността на обектите на съдебната власт на ниво:

• формат на данните за аларменото събитие ;

• прилагана на принципа за локално интегрирано обслужване от един обектов алармен панел на двете подсистеми – за зонален охранителен мониторинг и контрол на достъпа;

• сигнална и оперативна съвместимост с Интеграционната платформа на вече изградения на национално ниво технически комплекс за охрана и безопасност на съдебните сгради.

Управлението на подсистемата за зонален контрол и контрол на достъпа да се осигури от общ локален алармен панел с възможност за локално активиране/деактивиране и автономно прилагане на алармени сценарии (локална сигнализация и политика за контрол на достъпа) при временно отсъствие на комуникационна свързаност със съответния Регионален център за мониторинг и управление на охранителния процес.

При изборът на местата за разполагане и типа на сензора да се спазват изискванията на серията стандарти БДС EN 50131-X и чл.12 от Наредба № 4/2008г. на МП.

Подсистема „Контрол на достъпа”

Съгласно чл. 13 от Наредба № 4/2008г. на МП Подсистемата за контрол на достъпа за проектирания обект се реализира чрез разполагане на автоматизираните пропускателни системи, разположени на входно-изходните зони, като се осигури възможност за сигнализация на персонала за физическа защита за всеки опит за неправомерно преминаване през тях. Всеки такъв опит е необходимо да регистрира по време и място, посока на неправомерно проникване и придвижване.

Съгласно чл.8 от Наредбата автоматизиран контрол на достъпа с прилагане на технически средства е необходимо да се предвиди за следните зони и помещения:

• входове за граждани;

• входове за съдиите, прокурорите и разследващите органи;

• входове за задържаните и принудително доведени лица;

• служебни коридори и асансьори, през които да се придвижват съдиите, прокурорите и разследващите органи от съответните кабинети до съдебните зали за наказателни дела;

• служебни коридори и асансьори, през които да се конвоират принудително доведените и задържаните лица от помещенията за временен престой и изолация до съдебните зали за наказателни дела.

• работните кабинети на съдиите, прокурорите и разследващите органи

• помещения за съхранение на чувствителна информация (деловодства, помещения за съхранения на веществени доказателства и др. определени при охранителното обследване на обекта). За помещения предвидени за регистратури по ЗЗКИ, изпълнението да се реализира съгласно изискванията на Наредбата за системите от мерки способи и средства за физическа сигурност на класифицираната информация и за условията и реда за тяхното използване – приета с ПМС № 52/04.03.2003 г.

Политиките и правата за достъп се прилагат непрекъснато, като за идентификация се използват безконтактни персонални карти.

При определяне на местата и оформяне на зоните за автоматизиран контрол на достъпа за разполагане на детекторите да се следват препоръките на БДС EN 50133-1:2004/A1:2004. При проектиране на подсистемата за контрол на достъпа да се приложи принципа за използване на интелигентни контролери за всяка точка на контролиран достъп, управлявани интегрирано от локален алармен панел, обсъждащ и подсистемата за зонален сигнално-охранителен мониторинг. По този начин да се осигури прилагането на последния активен профила за пропускане, независимо дали има или не свързаност между интелигентния контролер за управление на достъпа и локалния алармен панел- изискване съгласно чл. 12.ал. 2 от Наредба № 4/2008 г.

Подсистемата за контрол на достъпа да се проектира при прилагане на единна комуникационна IP/Ethernet-базирана локална мрежова среда за пренос на данни и алармени сигнали между обектовия алармен панел и съответния Регионален център за мониторинг и управление на охранителния процес

При проектирането да се осигури пълна интеграция на подсистемата за контрол на достъпа по отношение на Националната централизирана система за мониторинг и контрол на сигурността на обектите на съдебната власт на ниво:

• формат на данните за управление на достъпа ;

• прилагана на принципа за локално интегрирано обслужване от един обектов алармен панел на двете подсистеми – за зонален охранителен мониторинг и контрол на достъпа;

• сигнална и оперативна съвместимост с Интеграционната платформа на вече изградения на национално ниво технически комплекс за охрана и безопасност на съдебните сгради.

Сигналите от подсистемата за контрол на достъпа на проектирания обект да се изведат за наблюдение, архивиране и обработка в Регионален центъра за мониторинг и управление на охранителния процес, разположен в Съдебната палата-гр.София.

Управлението на подсистемата за зонален контрол и контрол на достъпа да се осигури от общ локален алармен панел с възможност за локално активиране/деактивиране и автономно прилагане на алармени сценарии (локална сигнализация и политика за контрол на достъпа) при временно отсъствие на комуникационна свързаност със съответния Регионален център за мониторинг и управление на охранителния процес.

Подсистема за сигнализация и комуникация

Подсистемата за сигнализация и комуникация се проектира с цел да се осигури среда за функциониране на комплекса от Алармени системи. Тази система включва:

• Локалната мрежова свързаност до всички активни устройства от комплекса на Алармените системи: IP-камери, интелигентни контролери за управление на достъпа,локален алармен панел, локална видео-архивираща система, локална станция за мониторинг. Изискването за свързаност е осигуряване на минимална скорост за обмен на данни между устройствата 100 Мбит/сек по стандарт IEEE 802.3 Ethernet 100 Base TX и минимум категория 5e на кабелната система от тип „усукана двойка”. При проектирането се допуска изграждането на междинни етажни комуникационни табла, ако в резултат на невъзможност за осигуряване на алтернативно кабелно трасе се надхвърли ограничението на стандарта за максимална дължина на един кабелен сегмент от 100 м.

• Глобална мрежова свързаност –в проекта да се предвидят активни мрежови устройства за интеграция към комуникационната инфраструктура на Националната централизирана система за мониторинг и контрол на сигурността на обектите на съдебната власт

• Резервирано захранване на комплекса от Алармени системи –съгласно чл.10 ал.2 от Наредба № 4/2008г. на МП за техническите средства на Алармените системи е необходимо да се осигури непрекъснато захранване. Тъй като в Наредбата не е указан период за автономност на захранването, то в проекта за да се осигури изискването на Наредбата е задължително да се предвиди за всички елементи на комплекса на Алармените системи захранване, съгласно стандарт БДС EN 50131-6:2008.

• Средства за оповестяване и разпространение на информация до охранителния персонал на различните нива за управление и реакция при настъпване на алармено събитие:

o Локална звукова и светлинна сигнализация в зоната на събитието

o Звукова и светлинна сигнализация в дежурната стая на обекта

o Възможност за разполагане на локална компютърна станция за мониторинг на събитията на територията на обекта

o чрез глобалната мрежова свързаност - разпространение на информация (данни и алармени сигнали) от комплекса на Алармените системи към Регионалния центъра за мониторинг и управление на охранителния процес.

Съдържанието на тази част трябва да включва информация за конкретните модели устройства, камери, датчици, програмируеми алармени панели, комуникационни устройства, компютърни системи и програмно осигуряване при спазване на принципа за съвместимост с интеграционната платформа на Националната централизирана система за мониторинг и контрол на сигурността на обектите на съдебната власт

Техническото решение за всяка една от подсистемите, описани по горе, следва да съдържа:

- Схема на разположение на базовите архитектурни елементи – камери, датчици, точки за контрол на достъпа, комуникационни и оперативни табла, локална архивираща система,локален алармен панел, обектов комуникационен шкаф, средства за осигуряване на непрекъснато захранване.

- Топологична схема за всяка от подсистемите –първични устройства, комуникационни интерфейси, централизирани устройства

- Схеми за локално свързване за управление на контролирани достъп за всеки пункт

- Схеми за свързване датчиците за зонален мониторинг по зони.

Да бъдат дадени технически решения за осигуряване на обмен на данни, интеграция и взаимодействие с Националната централизирана система за мониторинг и контрол на сигурността на обектите на съдебната власт.

Да бъдат дадени технически решения за резервиране на критичните ресурси и захранването на подсистемите от комплекса Алармени системи.

Да бъдат дадени следните спецификации и описания по части:

- Част „Спецификации на видео камерите”

- Част „Спецификации на датчиците за зонален сигнално-охранителен а мониторинг”

- Част „Спецификация на пунктовете за контрол на достъпа”

- Част „Спецификация на алармените събития”

- Част „Описание на автоматизираните процедури за реакция на алармени събития

- Част „Спецификация на лицензираното програмно осигуряване”

Графичната част да съдържа детайлни работни чертежи по нива и вертикални разрези в зависимост от сложността на представяната информация.

За всяка от изброените по-горе системи да бъдат представени:

- Част „Кабелен журнал”

- Част „Количествени сметки”

Обяснителната записка да бъде допълнена с Програма за изпитания за постигане на функционалност на Алармените системи, която да включва:

• Програма за поетапно въвеждане в експлоатация на базови функционалности

• Програма за 72-часови системи изпитания и пробна експлоатация на системата

• Програма за обучение на персонала на Възложителя за работа и конфигуриране на системата

• Процедура за осигуряване на гаранционното обслужване

Проектантът да представи брошури и техническа документация от производители на устройствата възлите и системите, с цел доказване на изпълнимостта на заложените в Работния проект техническите решения.

 Подсистема „Пожароизвестяване“

Да се проектира система за пожароизвестяване, в съответствие с нормативни изисквания.

*5. Част „Отопление, вентилация и климатизация“*

Сградата се осигурява от абонатна станция, морално остаряла, захранвана от градската топлопреносна мрежа.

Да се предвиди подмяна на всички съоръжения, тръбната мрежа и отоплителните тела.

**С оглед на това, че сградата ще се ползва от няколко органи на съдебната власт да се предвиди самостоятелно замерване и отчитане на ползваната топлоенергия за всеки един от тях чрез монтиране на измервателни уреди.**

В сградата няма инсталирана и работеща охлаждаща и вентилационна инсталация.

Да се даде цялостно решение по отношение на отоплението, вентилацията и климатизацията на помещенията.

Проектната разработка да се изготви като се изследва възможността за вентилиране и няколкократен обем на въздуха в съдебните зали. Захранващите тръби да се монтират за всеки ползван етаж в окачения таван на коридорите, свързани към вертикален щранг. Да се предвиди необходимата топлоизолация за цялата тръбна мрежа.

За архивните помещения да се предвиди технологично оборудване за правилното съхранение на архива. Да се предвидят влагоуловители при необходимост.

Да се предвидят помпени групи с регулиране на оборотите, вентили за регулиране и отчитане на дебита за всеки щранг, както и необходимата регулираща и спирателна арматура.

Да се предвидят необходимите разширителни съдове и автоматично допълване на инсталацията.

Кондензът от конвекторите да се отвежда чрез събирателни клонове към канализацията на сградата.

Отоплителни тела

Да се проектира отоплителна инсталация с радиаторно отопление за помещенията без постоянно пребиваване на хора /санитарните възли, спомагателните помещения, стълбищните клетки и коридорите/.

Във всички останали помещения с постоянно пребиваване на хора /кабинети, канцеларии, съдебни и заседателни зали/ да се предвиди инсталирането на вентилаторни конвектори, таванни касети и т.н.

Вентилационни инсталации

Санитарни възли

На всеки санитарен възел да се предвиди конусна решетка или смукателен вентилатор, с помощта на които замърсения въздух да се отвежда над билото на сградата.

На всеки вертикален въздуховод да бъде монтиран шумозаглушител.

Складове - да се предвиди подаването и засмукването на въздуха във всички складови помещения без отваряеми прозорци.

Климатични инсталации

Хранилища – “архиви”

С цел съхраняване на документацията в архивните помещения се предвижда пълна климатизация. Целогодишно в тях да се поддържа температура и влажност съгласно нормите.

Фоайета

Да бъдат предвидени вентилаторни конвектори за таванен монтаж, които да работят през зимата на режим отопление, а през лятото на режим охлаждане. Регулиране на температурата се осъществява автоматично чрез термостати монтирани във всяко помещение.

Да се предвиди подаване на необходимото количество свеж въздух и отвеждане на отработения извън сградата.

За намаляване нивото на шума да се предвидят необходимите шумозаглушители за всяко помещение.

Във фоайетата да се предвидят касети в окачения таван в зависимост от големината и товарите на помещениятa.

Съдебни и заседателни зали

За климатизиране на залите да бъдат предвидени вентилаторни конвектори за канален монтаж в окачения таван /в зависимост от големината и товарите на помещението/.

Да бъдат предвидени вентилационни камери, които да осигуряват необходимото количество пресен въздух в помещенията.

Подаването и засмукването на въздуха да се осъществява чрез смукателни и нагнетателни решетки.

С оглед икономия на енергия на свежия и рециркулационния въздух да се предвидят моторни клапи за намаляване на количеството свеж въздух към всяко помещение при намалено присъствие на хора.

Регулирането на инсталациите да бъде напълно автоматично в зависимост от температурата в помещенията.

Към всяка вентилационна/климатична инсталация да бъдат предвидени необходимите противопожарни клапи на местата на преминаване на въздуховодите през помещения с различно предназначение.

За намаляване нивото на шума да се предвидят необходимите шумозаглушители за всяко помещение.

Сървърно помещение

Да се проектира за целогодишна работа в режим охлаждане.

Съдържание на техническия проект по част „ОВК“

- Обяснителна записка, поясняваща и обосноваваща предлаганите проектни решения, към която се прилагат издадените във връзка с проектирането документи и изходни данни;

- Изчисления, обосноваващи проектните решения;

- Подробна количествена сметка;

- Спецификация на предвидените за влагане строителни продукти (материали, изделия, комплекти и системи) с технически изисквания към тях в съответствие с действащи норми и стандарти;

- За отоплителните инсталации - планове на всички етажи (вкл. подземни и тавански), характерни разрези и схеми на инсталациите, щранг-схеми с нанесени на тях характерни параметри и др. - в М 1:50 или М 1:100;

- За вентилационните и климатичните инсталации - планове на всички етажи, вкл. подземни (полуподземни) и тавански, разрези и схеми на инсталациите - в М 1:50 или М 1:100;

- За котела - план, разрез и схема на инсталацията с котировки на горивното стопанство, както и чертежи за защитите и измервателните уреди (при течните и газовите горива) - в М 1:50 или М 1:100;

- Схема на ситуиране на комина спрямо аеродинамичната сянка на сградата (съседните сгради), когато такъв се предвижда;

- В процеса на строителството допълнително се изработват следните детайли: детайли за монтаж и укрепване на избраните машини, съоръжения и агрегати; аксонометрични схеми на инсталациите с показани на тях всички характерни данни за съответния вид инсталация, както и щранг-схеми на отоплителните инсталации; машинно-конструктивни чертежи за нестандартни съдове и сложни възли и елементи на инсталациите - в М 1:5 и М 1:10;

*6. Част „Пожарна безопасност“*

Да се изготви съгласно Наредба № 8121з-647/01.10.2014г. за правилата и нормите за пожарна безопасност при експлоатацията на обектите.

*7. Част „План за безопасност и здраве“*

Да се изработи съгласно Наредба № 2 от 2004г. за минималните изисквания за здравословни и безопасни условия на труд при извършване на строителните и монтажни работи. При изготвянето на плана да бъдат спазвани основните принципи на превантивност с оглед безопасност и опазване на здравето, съгласно закона за здравословни и безопасни условия на труд.

Проектът да включва указания за поетапно изпълнение на реконструкцията на сградата, съобразено с възможността част от нея да функционира.

Необходимо е проектът по тази част да представи обосновано приетите етапи и начин на изпълнение на предвидените основни видове строително-демонтажни работи, ограничителните условия по здравословни и безопасни условия на труд, организацията на строителната площадка, класификацията на опасностите, приетите мерки за превенция и ликвидиране на пожари и/или аварии, както и определянето на пътищата за евакуация.

Графичната част следва да съдържа:

• Организационен план;

• Схема на местата със специфични рискове и изисквания по безопасност и здраве;

• Схема на разположението на машини и инсталации, подлежащи на контрол;

• Схема на местата със съсредоточена работа;

• Схема на местата със специфични рискове;

• Планове за предотвратяване и ликвидиране на пожари и аварии и за евакуация на работещите и на намиращите се на строителната площадка.

*8. Част „Енергийна ефективност“*

Да се изготви в съответствие с Наредба № 7/2005г. за енергийна ефективност, топлосъхранение и икономия на енергия в сгради.

Да се извърши съответното обследване и да бъдат изпълнени мерки за енергийна ефективност.

Наложително е топлоизолиране за привеждане на коефициента на топлопреминаване на стените към референтна стойност и цялостно подобряване на естетическия облик на сградата.

Дограмата, която не е подменена, да се смени с нова.

*9. Част „План за управление на отпадъците“*

Да се изготви проект съгласно Закона за устройство на територията, Закона за управление на отпадъците и Наредба за управление на строителните отпадъци и влагане на рециклирани строителни материали.

*10. Част „Паркоустройство и благоустрояване“*

В момента част настилките около сградата са в лошо състояние. Наложително е изпълнението на нови, с оглед площадковото отводняване.

Съдържание на техническия проект по част „Паркоустройство и благоустрояване“

- Обяснителна записка, поясняваща и обосноваваща предлаганите проектни решения;

- Подробна количествена сметка;

- Алейна мрежа с котиране и определяне на настилките - в М 1:200;

- Дендрологичен и посадъчен проект за дървесната, храстовата и цветната растителност - в М 1:200;

- Проекти за парково и външно художествено осветление на поземления имот и на сградата - в М 1:200;

- Детайли на настилки - в М 1:5 и М 1:10;

- Детайл ограда - в М 1:10 и М 1:20;

- В процеса на строителството допълнително се изработват необходими детайли.

*11. Част „Геодезия“*

Съдържание на техническия проект по част „Геодезия“

- Обяснителна записка, поясняваща и обосноваваща предлаганите проектни решения;

- Подробна количествена сметка;

- Вертикална планировка със схема за отводняване и отвеждане на повърхностните води с пояснение за наклоните на прилежащите им терени, настилките на тротоарите, пътищата и площадките - в М 1:200;

- Характерни напречни и надлъжни профили и разрези по основните оси на сградите и съоръженията - в М 1:200.

*12. Част „ПСД“*

Частта от инвестиционния проект да съдържа Количествени и Количествено-стойностни сметки по всички части на инвестиционния проект, които да включват прогнозни стойности на всички разходи. Задължително в електронен вариант.